text: [{"text_idx": "#000001", "text": "Fer\u00f0afra\u0301s\u00f8gn: Sto\u0301ra l\u00f8tan i\u0301 Parkini"}, {"text_idx": "#000004", "text": "Fra\u0301fer\u00f0in u\u0301r F\u00f8royum var ein av gle\u00f0i, men samstundis naka\u00f0 av fja\u0301ltri. Gle\u00f0in la\u0301 i\u0301, at hetta var fyrstu fer\u00f0, at fj\u00f8lmi\u00f0larnir og a\u0301sko\u00f0arar sloppu at fylgja f\u00f8royska landsli\u00f0num a\u0301 u\u0301tiv\u00f8lli, eftir at koronufarso\u0301ttin brast a\u0301. Fja\u0301lturin la\u0301 fjaldur i\u0301 o\u0301ttanum fyri, at f\u00f8royska li\u00f0i\u00f0 fo\u0301r at bli\u0301va yvirkoyrt i\u0301 Parkini."}, {"text_idx": "#000005", "text": "Til landsli\u00f0su\u0301tt\u00f8kuna, eina viku undan fra\u0301fer\u00f0, er ongin Gilli Ro\u0301lantsson og ongin Heini Vatnsdal. Snu\u0301ningspunki\u00f0 a\u0301 mi\u00f0v\u00f8llinum, bo\u0301ltsnillingurin Brandur Hendriksson Olsen, fekk eitt ke\u00f0iligt gult kort, sum kosta\u00f0i leikbann til komandi dyst."}, {"text_idx": "#000007", "text": "Fyri hv\u00f8rt avbo\u00f0 vaks o\u0301ttin fyri ey\u00f0my\u0301kingini i\u0301 Parkini, men ta\u00f0 skuldi vi\u0301sa seg, at ta\u00f0 var einki at o\u0301ttast."}, {"text_idx": "#000009", "text": "Flogfari\u00f0 fo\u0301r u\u0301r Va\u0301gum seinnpartin mikudagin \u2013 tveir dagar undan dystinum i\u0301 Parkini. Hetta var sokalla\u00f0i \u201cformanstu\u0301rurin\u201d, ta\u0301 lei\u00f0slurnar i\u0301 f\u00f8roysku fo\u0301tbo\u0301ltsfel\u00f8gunum eru vi\u00f0. A\u0301 flogv\u00f8llinum var lagi\u00f0 gott og tu\u0301 kemur i\u0301 samband vi\u00f0 b\u00e6\u00f0i tey sto\u0301ru fel\u00f8gini, og tey li\u0301tlu fel\u00f8gini."}, {"text_idx": "#000010", "text": "Millum mo\u0301tsetningarnar eru KI\u0301 og FC Su\u00f0uroy. Tummas Lervig, forma\u00f0ur i\u0301 KI\u0301, er alti\u0301\u00f0 hugaligur at pra\u0301ta vi\u00f0. I\u0301 Klaksvi\u0301k hava tey sett s\u00e6r sto\u0301r ma\u0301l, sum tu\u0301 eisini kanst lesa um i\u0301 seinastu u\u0301tga\u0301vu av Ellivu i\u0301 2021."}, {"text_idx": "#000011", "text": "Eftir at hava arbeitt vi\u00f0 greinini \u201cVi\u00f0 KI\u0301 eftir gullinum\u201d, so var ta\u00f0 eisini hugvekjandi at enda vi\u00f0 at sita vi\u00f0 si\u0301\u00f0una av Palla Augustinussen i\u0301 flogfarinum. Hann hevur i\u0301 no\u0301gv a\u0301r veri\u00f0 partur av FC Su\u00f0uroy. Fyrst sum sp\u00e6lari, si\u0301\u00f0ani hevur hann veri\u00f0 venjari og i\u0301 dag eigur hann eisini ein son a\u0301 besta li\u00f0num."}, {"text_idx": "#000012", "text": "Ta\u00f0 er bru\u0301k fyri \u00f8llum kreftum i\u0301 f\u00f8royskum fo\u0301tbo\u0301lti og ti\u0301 er ty\u0301dningarmiki\u00f0, at lurta ta\u0301 fo\u0301lk vi\u00f0 so no\u0301gvum royndum sum Palli, hava eina meining, ella vi\u0301sa a\u0301 ymiskar trupulleikar. Vanliga er ta\u00f0 Julius Vest Joensen, forma\u00f0ur i\u0301 FC Su\u00f0uroy, sum er vi\u00f0 a\u0301 sli\u0301kum fer\u00f0um, men ta\u00f0 la\u0301 ikki fyri. Si\u0301\u00f0ani skuldi varama\u00f0ur koma fyri hann, men ta\u00f0 enda\u00f0i vi\u00f0 at telefonin ringdi hja\u0301 Palla fa\u0301ar dagar undan fra\u0301fer\u00f0, so FC Su\u00f0uroy kundi hava umbo\u00f0 vi\u00f0 a\u0301 fer\u00f0ini."}, {"text_idx": "#000013", "text": "Ta\u00f0 er a\u0301 hesi fer\u00f0ini, at fel\u00f8gini tosa saman um ymiskar broytingar og hvat skal gerast i\u0301 framti\u0301\u00f0ini. Ongunti\u0301\u00f0 hevur formanstu\u0301rurin havt ringt or\u00f0 a\u0301 s\u00e6r, men mi\u0301n uppliving er at hetta er ein ney\u00f0ugur li\u00f0ur i\u0301 at samansjo\u0301\u00f0a f\u00f8royskan fo\u0301tbo\u0301lt."}, {"text_idx": "#000014", "text": "Ta\u00f0 er hart at sita i\u0301 nevnd i\u0301 einum f\u00f8royskum fo\u0301tbo\u0301ltsfelagi, og kr\u00f8vini bara veksa. Ti\u0301 er ta\u00f0 ein fi\u0301nur gestus, at lei\u00f0slurnar sleppa vi\u00f0 til ein landsdyst, har ta\u00f0 b\u00e6\u00f0i er gaman og a\u0301lvari a\u0301 fer\u00f0ini."}, {"text_idx": "#000015", "text": "Eftir gott fo\u0301tbo\u0301ltspra\u0301t og fleiri flu\u0301gvarapra\u0301t, har fo\u0301lk koma gangandi forbi\u0301, so ver\u00f0ur lent i\u0301 Kastrup i\u0301 \u00f8llum go\u0301\u00f0um. I\u0301 einari veikari l\u00f8tu ver\u00f0ur ein Bassett vi\u0301ngummibommpakki keyptur a\u0301 flogv\u00f8llinum. Uttanfyri flogv\u00f8llin ver\u00f0ur fer\u00f0alagi\u00f0, i\u00f0 telur nevndarlimirnar i\u0301 f\u00f8roysku fo\u0301tbo\u0301ltsfel\u00f8gunum og fj\u00f8lmi\u00f0larnar, koydir vi\u00f0 bussi til NH Colletion gistingarhu\u0301si\u00f0, sum liggur a\u0301 Strandgade stutt fra\u0301 Christiansborg."}, {"text_idx": "#000016", "text": "Fleiri av fj\u00f8lmi\u00f0lafo\u0301lkunum hava veri\u00f0 a\u0301 fer\u00f0 saman fyrr. I\u0301 Danmark eru umbo\u00f0 fyri Kringvarpi\u00f0, Portalin, og Mi\u00f0lahu\u0301si\u00f0 og FM1. Hetta kv\u00f8ldi\u00f0 r\u00e6\u00f0ur um at finna s\u00e6r okkurt at eta, og ta\u0301 er gott vi\u00f0 go\u0301\u00f0um ra\u0301\u00f0um."}, {"text_idx": "#000017", "text": "Tey hev\u00f0i Agnar Presta\u0301, sum arbei\u00f0ir fyri heimasi\u0301\u00f0una Portal.fo. Saman vi\u00f0 Sverra Egholm u\u0301tmerka teir seg vi\u00f0 at gera sjo\u0301nbandabrot. Teir vo\u0301ru farnir til Danmarkar undan okkum, men ta\u00f0 var lagamanni at m\u00f8tast a\u0301 Grillen Burgerbar, sum la\u0301 eitt hanagleiv fra\u0301 gistingarhu\u0301sinum."}, {"text_idx": "#000019", "text": "Ta\u00f0 bleiv to\u0301 meiri enn eitt hanagleiv, ti\u0301 undirrita\u00f0i og Si\u0301mun Christian Olsen fra\u0301 Kringvarpinum gingu skeivan veg i\u0301 eitt korter. Ta\u0301 ko\u0301sin so var r\u00f8tt var fyrsta kenda andliti\u00f0 l\u00f8gma\u00f0ur sja\u0301lvur. Hann gekk vi\u00f0 no\u0301gvari fer\u00f0 og to\u0301ktist ikki hava go\u0301\u00f0a ti\u0301\u00f0. Hann hevur veri\u00f0 mo\u0301tvindi i\u0301 eina ti\u0301\u00f0, so kanska var hugurin at tosa ikki so sto\u0301rur ju\u0301st hetta kv\u00f8ldi\u00f0."}, {"text_idx": "#000020", "text": "A\u0301 Grillen er ikki no\u0301gv fo\u0301lk og vi\u00f0 bor\u00f0i\u00f0 ver\u00f0ur hugt eftir matarkortinum vi\u00f0 sto\u0301rum eygum. Teir ba\u0301\u00f0ir fra\u0301 portalinum hava bi\u0301\u00f0a\u00f0 ri\u0301kiliga leingi og eru eisini svangir."}, {"text_idx": "#000021", "text": "Ta\u00f0 er eitt sindur o\u0301greitt ju\u0301st hv\u00f8r kom vi\u00f0 hugskotinum fyrst, men ta\u00f0 er Agnar Presta\u0301, sum peikar ni\u00f0ast a\u0301 matarkorti\u00f0 og vi\u00f0m\u00e6lir \u201cThe Cheesy Beast\u201d. Eg kann ikki forkla\u0301ra hvussu dy\u0301rt hetta vi\u00f0m\u00e6li\u00f0 bleiv komandi dagarnar, men i\u0301 svongdini var hetta ta\u00f0 r\u00e6tta\u00f0."}, {"text_idx": "#000022", "text": "L\u00f8tu seinni kom ein burgari vi\u00f0 eini spann av osti omana\u0301. Ta\u00f0 sama var galdandi fyri kipsini hja\u0301 okkum, sum h\u00f8vdu bi\u0301lagt kips vi\u00f0 osti. Restina av kv\u00f8ldinum fo\u0301r vi\u00f0 at ganga tu\u0301r og fa\u0301a matin at seta seg."}, {"text_idx": "#000025", "text": "Fer\u00f0alagi\u00f0 vi\u00f0 sp\u00e6larunum fo\u0301r av landinum longu ma\u0301nadagin, og hevur hildi\u00f0 til i\u0301 Malm\u00f8 i\u0301 Sv\u00f8ri\u0301ki. Dagin a\u0301\u00f0renn dystin og seinastu venjingina skifta teir til SAS gistingarhu\u0301si\u00f0 a\u0301 Vesterbrogade, sum Arne Jacobsen hevur tekna\u00f0."}, {"text_idx": "#000026", "text": "Koronutilt\u00f8kini hja\u0301 UEFA og danska Fo\u0301tbo\u0301ltssambandinum gera, at FSF velur at gera samr\u00f8\u00f0ur a\u0301 gistingarhu\u0301sinum undan venjingini, ti\u0301 vit slepppa ikki at gera samr\u00f8\u00f0ur i\u0301 Parkini. Ella ta\u00f0 sleppur Kringvarpi\u00f0, ti\u0301 teir hava h\u00f8v\u00f0usr\u00e6ttindi \u2013 og ta\u00f0 ver\u00f0ur ta\u00f0 eisini skemta\u00f0 vi\u00f0, at vit a\u00f0rir gjalda fyri at Kringvarpi\u00f0 skal hava frami\u0301hja\u0301r\u00e6ttindi."}, {"text_idx": "#000027", "text": "Vit sleppa at pra\u0301ta vi\u00f0 tri\u0301ggjar sp\u00e6larar og h\u00f8v\u00f0usvenjaran, Ha\u030akan Ericson. Sermerkt vi\u00f0 svenska venjaranum er, at hann vil li\u0301ti\u00f0 og einki avdu\u0301ka um li\u00f0i\u00f0. Hann smi\u0301list bara og sigur, at ta\u00f0 kann hann ikki siga naka\u00f0 um."}, {"text_idx": "#000028", "text": "R\u00e6\u00f0slan fyri ey\u00f0my\u0301kingini er ikki til at fa\u0301a eyga a\u0301. Heldur gle\u00f0a menn seg til uppga\u0301vuna. Millum anna\u00f0 Viljormur Davidsen, sum enda\u00f0i vi\u00f0 at sita i\u0301 so\u0301ttarhaldi, ta\u0301 Danmark var i\u0301 F\u00f8royum."}, {"text_idx": "#000029", "text": "Parkin \u2013 Ein tjo\u0301\u00f0arleikv\u00f8llur i\u0301 forfalli"}, {"text_idx": "#000030", "text": "Vit taka ein hy\u0301ruvogn fra\u0301 gistingarhu\u0301sinum til Parkina. Ta\u00f0 eru 30 a\u0301r si\u0301\u00f0ani, at Allan M\u00f8rk\u00f8re skora\u00f0i i\u0301 Parkini. Ein minnilig l\u00f8ta, sum Hannis Egholm eisini tekna\u00f0i til bla\u00f0 4 hja\u0301 okkum i\u0301 Ellivu."}, {"text_idx": "#000032", "text": "Ta\u00f0 var ein av teimum seinastu dystunum i\u0301 gomlu Parkini. Hon er si\u0301\u00f0ani endurbygd og blivin heimav\u00f8llurin hja\u0301 b\u00e6\u00f0i danska landsli\u00f0num og FC Keypmannahavn. Hon to\u0301k seg v\u00e6l u\u0301t til EM-endasp\u00e6li\u00f0 i\u0301 summar, men sannleikin er ein annar hendan eitt sindur kalda november dagin."}, {"text_idx": "#000033", "text": "Fj\u00f8lmi\u00f0larnir komu inn gj\u00f8gnum ein smala gongd, har ta\u00f0 er opi\u00f0 og kalt. Inni i\u0301 arbei\u00f0sru\u0301minum eru tolilig vi\u00f0urskifti. A\u0301 veg til ti\u0301\u00f0indafundin sigur ein r\u00f8dd aftanfyri eina masku \u201chey\u201d a\u0301 f\u00f8royskum. I\u0301 skundinum eydnast ikki at fa\u0301a vi\u00f0 hv\u00f8r hin er, men ta\u00f0 eru fleiri, i\u00f0 tosa vi\u00f0 hana."}, {"text_idx": "#000034", "text": "St\u00f8rsti skelkurin kemur, ta\u0301 komi\u00f0 ver\u00f0ur inn i\u0301 h\u00f8li\u00f0 til ti\u0301\u00f0indafundin. Ta\u00f0 minti mest um ein li\u0301tlan o\u0301innr\u00e6tta\u00f0an kjallara. Ta\u00f0 var illa nokk pla\u0301ss fyri teimum fa\u0301u f\u00f8roysku mi\u00f0lunum, sum vo\u0301ru vi\u00f0 a\u0301 fer\u00f0ini. Her vinnur To\u0301rsv\u00f8llur i\u0301 sto\u0301rum sti\u0301li."}, {"text_idx": "#000035", "text": "Ha\u030akan Ericson og Hallur Hansson eru f\u00f8roysku umbo\u00f0ini. Teir byrja vi\u00f0 at siga n\u00f8kur or\u00f0 a\u0301 enskum til h\u00f8v\u00f0uskanalina hja\u0301 UEFA. Si\u0301\u00f0ani koma nakrir spurningar, har serliga Hallur Hansson sleppur framat at siga, at v\u00f8llurin i\u0301 Parkini er ikki so va\u0301naligur, sum donsku mi\u00f0larnir hava gj\u00f8rt hann til."}, {"text_idx": "#000036", "text": "-Eg havi sp\u00e6lt a\u0301 verri v\u00f8llum enn hetta, men ta\u0301 FCK er st\u00f8rsta felagi\u00f0 i\u0301 nor\u00f0urlondum, so er ta\u00f0 nokk i\u0301 mun til ta\u00f0, at v\u00f8llurin ver\u00f0ur mettur at ver\u00f0a va\u0301naligur, sigur Hallur Hansson millum anna\u00f0 a\u0301 ti\u0301\u00f0indafundinum."}, {"text_idx": "#000038", "text": "Danskarar eru nu\u0301 eina fer\u00f0 danskarar, og ta\u0301 UEFA hyggur at, so bli\u0301vur ta\u00f0 dekan og verri. UEFA hevur reglurger\u00f0ir fyri hvat mi\u00f0larnir kunnu gera i\u0301 samband vi\u00f0 dyst, men onkunti\u0301\u00f0 ma\u0301 eitt sindur av vit og skil til."}, {"text_idx": "#000039", "text": "Ein og hv\u00f8r kann skilja, at ta\u00f0 ney\u00f0ugt vi\u00f0 reglum, ta\u0301 sto\u0301ru londini hava venjingar og kanska upp til hundra\u00f0 journalistar og myndafo\u0301lk eru til sta\u00f0ar, men ta\u00f0 eru somu reglur galdandi, ta\u0301 nakrir fa\u0301ir f\u00f8royskir journalistar eru a\u0301 sta\u00f0num. Ta\u00f0 er eitt sindur sum at skjo\u0301ta spurvar vi\u00f0 kano\u0301num."}, {"text_idx": "#000040", "text": "Ta\u00f0 er gott lag a\u0301 sp\u00e6larunum, ta\u0301 teir koma gangandi inn a\u0301 v\u00f8llin og eftir eitt sindur av upphiting, ver\u00f0ur venjingin lukka\u00f0. Myndamenninir kappast um at fa\u0301a bestu myndina og til ti\u0301\u00f0ir er einasta motivi\u00f0 arbei\u00f0sfo\u0301lkini i\u0301 horninum av Parkini. Onkur vil illa upp a\u0301 mynd og \u00e6tlar at leggja veto, ta\u0301 ein myndama\u00f0ur \u201cho\u0301ttir\u201d vi\u00f0 at leggja eina mynd u\u0301t av s\u00e6r."}, {"text_idx": "#000041", "text": "Inni a\u0301 arbei\u00f0s\u00f8kinum ver\u00f0ur gitt um uppstilling og anna\u00f0. Kjaki\u00f0 um myndina av eina journalistinum heldur fram. Alt er i\u0301 einum stuttligum to\u0301na."}, {"text_idx": "#000043", "text": "Krimi og upphiting i\u0301 F\u00f8royingahu\u0301sinum"}, {"text_idx": "#000044", "text": "Ta\u00f0 eru no\u0301gvir f\u00f8royingar i\u0301 Keypmannahavn hetta kv\u00f8ldi\u00f0. Fleiri teirra bu\u0301gva i\u0301 Keypmannahavn, me\u00f0an onnur hava gj\u00f8rt s\u00e6r \u00f8rindi i\u0301 danska h\u00f8v\u00f0ussta\u00f0num. Ein teirra er Ey\u00f0un Klakstein. I\u0301 fo\u0301tbo\u0301ltsheiminum er hann er kendur sum a\u0301leypari hja\u0301 KI\u0301, og si\u0301\u00f0ani sum venjari hja\u0301 felagum sum KI\u0301, Ska\u0301la, Vi\u0301kingi og B36, har hann vann FM i\u0301 2015."}, {"text_idx": "#000045", "text": "Hann hevur eisini starvast i\u0301 fleiri a\u0301r i\u0301 Mi\u00f0lahu\u0301sinum og pennurin er go\u0301\u00f0ur. Nu\u0301 er klaksvi\u0301kingurin eisini farin at skriva krimi. Hann leggur bo\u0301lkina fram i\u0301 F\u00f8royingahu\u0301sinum hetta kv\u00f8ldi\u00f0. Millum gestirnar til framl\u00f8guna eru starvsfo\u0301lkini i\u0301 Mi\u00f0lahu\u0301sinum, sum eru a\u0301 starvsfo\u0301lkafer\u00f0."}, {"text_idx": "#000046", "text": "\u201cList\u201d eitur bo\u0301kin. H\u00f8v\u00f0usperso\u0301nurin er Jo\u0301n Amos, i\u00f0 blandar seg upp i\u0301 eitt ma\u0301l um stuldur av kendum ma\u0301lningum."}, {"text_idx": "#000047", "text": "Bo\u0301kin er v\u00e6l skirva\u00f0 og spennandi at lesa. So spennandi, at ta\u00f0 to\u0301k fimm dagar lesa hana. Ey\u00f0un Klakstein hevur ikki ja\u0301tta\u00f0 seg til fleiri b\u00f8kur, men ta\u00f0 skuldi undra\u00f0 meg, um ikki Jo\u0301n Amos endar i\u0301 onkrari sak afturat."}, {"text_idx": "#000049", "text": "Eftir framl\u00f8guna er upphiting til landsdystin. Sja\u0301lvur fa\u0301i eg eina Jens Martin Knudsen hu\u0301gvu a\u0301 h\u00f8vdi\u00f0, me\u00f0an vit eru beinlei\u00f0is i\u0301 gj\u00f8gnum til Dagur og Viku. Ta\u00f0 legst afturat av fo\u0301lki u\u0301t a\u0301 kv\u00f8ldi\u00f0, men fyri okkum endar kv\u00f8ldi\u00f0 ti\u0301\u00f0liga, ti\u0301 dagurin i\u0301 morgin er langur."}, {"text_idx": "#000050", "text": "Vegurin fra\u0301 F\u00f8royingahu\u0301sinum og a\u0301 gistingarhu\u0301si\u00f0 gongur gj\u00f8gnum kendu gongug\u00f8tuna i\u0301 Keypmannahavn. Har eru fleiri f\u00f8royingar at hitta a\u0301 vegnum heim. Eitt nu\u0301 hevur bilas\u00f8lan Wenzel eisini gj\u00f8rt s\u00e6r firmau\u0301tfer\u00f0 til dystin. I\u0301 skemti ver\u00f0ur sagt, at ta\u00f0 er ikki l\u00f8gi\u00f0, at bilurin ikki kemur av verksta\u00f0num. Sja\u0301lvur havi eg ein Volvo, men kann ikki klaga um arbei\u00f0slagi\u00f0 a\u0301 verksta\u00f0num."}, {"text_idx": "#000052", "text": "Fj\u00f8lmi\u00f0larnir hava aftur n\u00f8kur \u00f8rindi a\u0301 gistingarhu\u0301sinum hja\u0301 sp\u00e6larunum a\u0301 dystardegnum. Teir, sum skulu vi\u00f0 til I\u0301sraels, skulu kannast fyri koronu. Ta\u00f0 hevur eydnast Fo\u0301tbo\u0301ltssambandinum at finna ein loysn, har fj\u00f8lmi\u00f0larnir fer\u00f0ast i\u0301 sama flu\u0301gvara sum sp\u00e6lararnir til I\u0301srael. Har eru strong kr\u00f8v fyri koronu, og ta\u00f0 eru no\u0301gvir upply\u0301sningnar, i\u00f0 skulu latast a\u0301\u00f0renn fra\u0301fer\u00f0."}, {"text_idx": "#000053", "text": "Me\u00f0an bi\u0301\u00f0a\u00f0 ver\u00f0ur eftir kanningunum i\u0301 lobby\u2019ini a\u0301 SAS gistingrhu\u0301sinum er ein javnur streymur av f\u00f8royingum, sum koma inn eftir atgongumerkinum. FSF hevur gj\u00f8rt av at selja landsli\u00f0stroyggjur a\u0301 sta\u00f0num og ta\u00f0 riggar v\u00e6l. Fleiri keypa og ta\u00f0 er ein ri\u0301miliga sto\u0301rur eftirspurningur."}, {"text_idx": "#000054", "text": "Klokkan 16 byrjar upphitingin a\u0301 \u201cProud Mary\u2019s\u201d, sum liggur stutt fra\u0301 gistingarhu\u0301sinum. Ny\u0301ggju tilt\u00f8k eru sett i\u0301 verk vegna ny\u0301tt koronuu\u0301tbrot og ti\u0301 skal koronupass ella negativ test vi\u0301sast vi\u00f0 inngongina. Ta\u00f0 er gott lag inni og f\u00f8roysku landsli\u00f0ssangirnir buldra avsta\u00f0 i\u0301 hoytalarunum."}, {"text_idx": "#000055", "text": "Nu\u0301 n\u00e6rkast og ta\u00f0 merkist eisini i\u0301 kroppinum. A\u0301 gistingarhu\u0301sinum ver\u00f0ur rokna\u00f0 upp a\u0301 kuldan og teknikk. Hvat skal eg i\u0301 og havi eg nu\u0301 alt ta\u00f0 tekniska vi\u00f0 til u\u0301tvarping."}, {"text_idx": "#000056", "text": "Brian Laudrup og javnleikur i\u0301 Serbia"}, {"text_idx": "#000057", "text": "Hy\u0301ruvongurin koyrir okkum n\u00e6stan til dyrnar, men a\u0301 stuttu lei\u00f0ini fra\u0301 hy\u0301ruvogninum til inngongina b\u00e6\u00f0i si\u0301ggjast og hoyrast f\u00f8royskir a\u0301sko\u00f0arar. Inni i\u0301 arbei\u00f0sru\u0301minum i\u0301 Parkini eru nakrir gamlir kenningar."}, {"text_idx": "#000060", "text": "Si\u0301\u00f0stnevndi roynir at sp\u00e6la Roy Keane vi\u00f0 si\u0301num u\u0301ttalisum, sum skulu i\u0301mynda har\u00f0a kri\u0301ggjaran, i\u00f0 ikki \u00e6tlar at boyggja seg fyri n\u00f8krum. Flemming Povlsen royndi naka\u00f0 av ti\u0301 sama, ta\u0301 f\u00f8royska U21-landsli\u00f0i\u00f0 sp\u00e6ldi i\u0301 Danmark i\u0301 2018, men si\u0301\u00f0ani er hjarta\u00f0 blotna\u00f0 naka\u00f0."}, {"text_idx": "#000061", "text": "Hann lutto\u0301k millum anna\u00f0 i\u0301 sendingini hja\u0301 Suna Merkistein um dystin i\u0301 Parkini i\u0301 1990. Ein annar, sum eisin var vi\u00f0 ta\u0301, er Brian Laudrup."}, {"text_idx": "#000062", "text": "Hann er vi\u00f0merkjari hja\u0301 Kanal 5 hendan dagin, og kemur spa\u0301kandi inn i\u0301 arbei\u00f0sru\u0301mi\u00f0 hja\u0301 ti\u0301\u00f0indafo\u0301lkunum. Ta\u00f0 er okkurt serligt vi\u00f0 Laudrup-navninum. Og ta\u00f0 er ikki til at taka feil av. Brian Laudrup er ein stj\u00f8rna. Hann heilsar pent, men vi\u0301sur okkum ikki st\u00f8rri ans enn ney\u00f0ugt."}, {"text_idx": "#000063", "text": "Fleiri av donsku ti\u0301\u00f0indafo\u0301lkunum royna at fa\u0301a Kanal 5 a\u0301 eina skermin, me\u00f0an vit fa\u0301a U21-landsdystin millum Serbia og F\u00f8royar a\u0301 skermin n\u00e6rmast okkum."}, {"text_idx": "#000064", "text": "Dreingirnir hja\u0301 Sa\u0301mal Eriki Hentze kla\u0301ra at vinna s\u00e6r ein ma\u0301lleysan javnleik, og ta\u0301 letur i\u0301 einum i\u0301 skemti; \u201cHvat um FSF bara setti Bagga sum landsli\u00f0svenjara? So h\u00f8vdu teir kunna spart alt landsli\u00f0stoymi\u00f0 vekk\u201d."}, {"text_idx": "#000065", "text": "Ta\u00f0 er tiltiki\u00f0, at Sa\u0301mal Erik vil hava tingini upp a\u0301 si\u0301n ma\u0301ta og ta\u00f0 riggar. B\u00e6\u00f0i i\u0301 f\u00f8royskum fo\u0301tbo\u0301lti og a\u0301 U21-landsli\u00f0num, spurningurin er so um ta\u00f0 eisini hev\u00f0i rigga\u00f0 a\u0301 A-landsli\u00f0num?"}, {"text_idx": "#000066", "text": "Ikki ti\u0301, eingin tykist o\u0301n\u00f8gdur vi\u00f0 Ha\u030akan Ericson og hansara venjaratoymi\u00f0. Ta\u00f0 er meira ta\u00f0, at Sa\u0301mal Erik Hentze og hansara toymi\u00f0 vi\u00f0 millum anna\u00f0 Atla Gregersen og Ru\u0301na Klein Joensen hava fingi\u00f0 stig i\u0301 7 av 12 dystum i\u0301 hesi undankappingini."}, {"text_idx": "#000067", "text": "Ta\u00f0 hevur veri\u00f0 sparsomligt vi\u00f0 ti\u0301\u00f0indum um li\u00f0uppstillingina, men a\u0301 dystardegnum byrjar or\u00f0 at gamga um, at H\u00f8r\u00f0ur Askham f\u00e6r si\u0301n sto\u0301ra elddo\u0301p i\u0301 ein fimm-mansverju. F\u00f8royska li\u00f0i\u00f0 ver\u00f0ur nu\u0301 kunngj\u00f8rt og hetta ver\u00f0ur sto\u0301ri dagurin hja\u0301 H\u00f8r\u00f0i Askham."}, {"text_idx": "#000069", "text": "Ta\u00f0 er langt at ganga fra\u0301 arbei\u00f0s\u00f8kinum til mi\u00f0la\u00f8ki\u00f0, sum er mitt fyri i\u0301 Parkini. Vi\u00f0 bor\u00f0i\u00f0 ver\u00f0ur u\u0301tger\u00f0in gj\u00f8rd kla\u0301r. Frammanfyri okkum situr ty\u0301ski journalisturin Steffen Trumpf. Hann er i\u0301 holt vi\u00f0 at skriva eina bo\u0301k um f\u00f8royskan fo\u0301tbo\u0301lt. Hann hevur vi\u0301st Ellivu sto\u0301ran ans. Vi\u00f0 si\u0301\u00f0una av situr Agnar Presta\u0301 fra\u0301 Portalinum. Hann hevur ja\u0301tta\u00f0 at gera vi\u00f0merkingar me\u00f0an dysturin er. Also Brian Laudrup mo\u0301ti Agnari Presta\u0301!"}, {"text_idx": "#000070", "text": "Alt s\u00e6r gott u\u0301t, ta\u0301 eitt korter er sp\u00e6lt, men li\u0301tla l\u00f8tu seinni gongur gali\u00f0. Vit eru upp a\u0301 pla\u0301ss, men eftir eitt avr\u00e6tta\u00f0 skot endar bo\u0301lturin hja\u0301 Andreas Skov Olsen, i\u00f0 sendur returin i\u0301 ma\u0301li\u00f0."}, {"text_idx": "#000071", "text": "I\u0301 ha\u0301lvleikinum er lagi\u00f0 gott og ta\u00f0 er til at liva vi\u00f0, ta\u0301 Danmark kemur upp a\u0301 2-0. Jo\u0301an Si\u0301mun Edmundsson ver\u00f0ur skaddur og einki bendir a\u0301, at F\u00f8royar fara at gerast fyrsta li\u00f0i\u00f0, sum skorar mo\u0301ti Kaspari Schmeichel og Danmark i\u0301 hesi undankappingini."}, {"text_idx": "#000072", "text": "Mo\u0301ti endanum av dystinum f\u00e6r f\u00f8royska li\u00f0i\u00f0 taki\u00f0 i\u0301 l\u00f8tum. Fyrst er ta\u00f0 ein rimmar innlegg fra\u0301 Ja\u0301kupi B. Andreasen, sum endar i\u0301 pannuni a\u0301 hu\u0301sav\u00f8rinum u\u0301r Rituvi\u0301k. Ti\u0301verri fyri okkum, so bjargar Kasper Schmeichel meistaraliga."}, {"text_idx": "#000073", "text": "Eg rundi ma\u0301lm\u00f8guleikan av vi\u00f0 at siga, at Kasper Schmeichel hevur l\u00e6rt av pa\u0301pa si\u0301num, sum fyri 30 a\u0301rum si\u0301\u00f0ani lat ma\u0301l inn mo\u0301ti F\u00f8royum, ta\u0301 Allan M\u00f8rk\u00f8re javna\u00f0i til 1-1. Eg gevi mikrofonina vi\u0301\u00f0ari til Agnar Presta\u0301."}, {"text_idx": "#000074", "text": "Ti\u0301betur er Agnar kringur vi\u00f0 mikrofonini og hevur gott fo\u0301tbo\u0301ltsskil, ti\u0301 me\u00f0an hann tekur saman um sto\u0301ra ma\u0301lm\u00f8guleikan og ha\u0301rini a\u0301 hu\u0301\u00f0ini hava reist seg, so er Ja\u0301kup B. Andreasen enda\u00f0ur i\u0301 h\u00f8gru. Hann ger kla\u0301rt til innlegg og ta\u00f0 hevur Agnar s\u00e6\u00f0 og letur mikrofonina aftur til mi\u0301n."}, {"text_idx": "#000075", "text": "\u201cSkal ta\u00f0 ver\u00f0a nu\u0301?\u201d Kla\u0301ri eg at siga, a\u0301\u00f0renn eitt o\u0301stry\u0301riligt br\u00f8l tekur yvir, ta\u0301 bo\u0301lturin endar i\u0301 netinum. \u201cF\u00f8royar hava skora\u00f0 i\u0301 Parkini \u2013 Kl\u00e6mint Andrasson Olsen!\u201d"}, {"text_idx": "#000077", "text": "Perso\u0301nliga er talan um ein sterka l\u00f8tu, ti\u0301 hon gevur okkum ein m\u00f8guleika at uppliva somu l\u00f8tu, sum tey naka\u00f0 eldru enn vit, sloppu at uppliva i\u0301 Parkini i\u0301 1990."}, {"text_idx": "#000078", "text": "Ta\u00f0 hoyrist eisini a\u0301 Agnari, at l\u00f8tan ger okkurt vi\u00f0 okkum. Eina l\u00f8tu er li\u0301ka miki\u00f0, um ta\u00f0 er Brian Laudrup ella onkur annar, sum stendur aftanfyri okkum. Ni\u00f0ri a\u0301 v\u00f8llinum er ball. Ma\u0301li\u00f0 ver\u00f0ur skoti\u00f0 beint frammanfyri f\u00f8roysku a\u0301sko\u00f0arunum og Kl\u00e6mint A. Olsen tveitur troyggjuna."}, {"text_idx": "#000080", "text": "Me\u00f0an fagna\u00f0ur n\u00e6stan ongan enda f\u00e6r millum a\u0301sko\u00f0ararnar, so gera onkrir sp\u00e6larar vart vi\u00f0, at ta\u00f0 eru bara fa\u0301ir minuttir eftir og vit enn kunnu fa\u0301a stig i\u0301 dystinum."}, {"text_idx": "#000081", "text": "Vit fa\u0301a nakrar minuttir av spenningi, a\u0301\u00f0renn Joachim M\u00e6hle skorar eitt vakurt ma\u0301l, sum vit to\u0301 eiga at kla\u0301ra at ste\u00f0ga. Danmark f\u00e6r si\u0301n sigur og punktum vi\u00f0 ma\u0301linum til 3-1, vit fa\u0301a okkara ma\u0301l og spenning i\u0301 dystin mo\u0301ti edanum. \u00d8ll tykjast gla\u00f0 \u2013 uttan Peter Pil."}, {"text_idx": "#000083", "text": "Eftir dystin er lagi\u00f0 gott. Vit sleppa ikki at tosa vi\u00f0 sp\u00e6lararnar fyrr enn a\u0301 gistingarhu\u0301sinum. Ti\u0301 hava vit ikki skund. Eg hugsi eina l\u00f8tu, um eg havi ein kjans at fa\u0301a eina vi\u00f0merking fra\u0301 Briani Laudrup, men ta\u00f0 gongur skjo\u0301tt upp fyri m\u00e6r, at ta\u00f0 ver\u00f0ur av ongum."}, {"text_idx": "#000084", "text": "Ta\u00f0 koma n\u00f8kur ung fo\u0301lk framvi\u00f0 inni a\u0301 fj\u00f8lmi\u00f0la\u00f8kinum. Tey eru i\u0301 go\u0301\u00f0um lag og hava hugna\u00f0 s\u00e6r i\u0301 barrini. Ho\u0301ast tey geva okkum ein tummil upp og siga eitt hv\u00f8rt, so er ta\u00f0 ta\u00f0 fyrrverandi sto\u0301rdribblarin a\u0301 danska landsli\u00f0num, Chelsea og Rangers, sum er ma\u0301li\u00f0. Tey fa\u0301a si\u0301na mynd vi\u00f0 Briani Laudrup, me\u00f0an verturin a\u0301 Kanal 5, Petur Pil, sendir n\u00f8kur o\u0301\u00f0 eygu eftir vaktunum."}, {"text_idx": "#000085", "text": "Talan er um ung fo\u0301lk og tey skilja ikki heilt hvat bagir Peter Pil. Ta\u0301 Brian er o\u0301ro\u0301gva\u00f0ur fyri fjo\u0301r\u00f0u fer\u00f0 tekur Peter Pil oyrabu\u0301ffarnar av og masjerar yvir til vaktin. Skeldar hann u\u0301t og sigur, at ongin skal framvi\u00f0."}, {"text_idx": "#000086", "text": "Ta\u00f0 ganga akkura\u0301t 30 sekund, so er aftur gali\u00f0, ti\u0301 vakturin ikki heilt skilti bo\u00f0skapin. Nu\u0301 er \u00f8\u00f0in at fa\u0301a eyga a\u0301, men Brian Laudrup er ro\u0301ligur og smi\u0301list, me\u00f0an hann tekur myndir saman vi\u00f0 l\u00e6ttari ru\u0301sa\u00f0u vi\u00f0haldsfo\u0301lkunum."}, {"text_idx": "#000087", "text": "Ta\u0301 alt er li\u00f0ugt fa\u0301a vaktarfo\u0301lkini enn ein umgang fra\u0301 Peter Pil. Helst var ta\u00f0 eisini v\u00e6l uppibori\u00f0."}, {"text_idx": "#000088", "text": "Ta\u00f0 gongur skjo\u0301tt at fa\u0301a ein hy\u0301ruvong til gistingarhu\u0301si\u00f0, har vit skulu gera samr\u00f8\u00f0ur. Kl\u00e6mint A. Olsen er sto\u0301ri ma\u00f0urin, sum allir privatu mi\u00f0larnir vilja hava fatur a\u0301. Hann er li\u0301tilla\u0301tin og hev\u00f0i mest av \u00f8llum ynskt, at F\u00f8royar fingu eitt stig."}, {"text_idx": "#000089", "text": "Eftir samr\u00f8\u00f0urnar ver\u00f0a fleiri av okkum sitandi eina l\u00f8tu. Ta\u00f0 er sum um, at vit eisini skulu fa\u0301a dystin ni\u00f0urum, har Cheesy Beast fo\u0301r tveir dagar frammanundan."}, {"text_idx": "#000090", "text": "Ta\u00f0 er stu\u0301gvandi fult a\u0301 vertshu\u0301sunum og tey flestu eru i\u0301 donskum fo\u0301tbo\u0301ltsbu\u0301na, ella hava onkra tilvi\u0301sing til donsku litirnar. To\u0301 er fleiri f\u00f8roysk fl\u00f8gg og f\u00f8royska troyggjur eisini at si\u0301ggja a\u0301 gongug\u00f8tuni. Fleiri spyrja eisini hvat vit halda um dystin. Tey flestu eru samd um, at Kl\u00e6mint A. Olsen er ein kongur."}, {"text_idx": "#000092", "text": "Beint til I\u0301sraels vi\u00f0 Atlantic"}, {"text_idx": "#000093", "text": "Dagin eftir er morgunmatur a\u0301 gistingarhu\u0301sinum og nu\u0301 er fult av fo\u0301lki. Ta\u00f0 er n\u00e6stan ikki til at sleppa framat. A\u0301 flogv\u00f8llinum gongur skjo\u0301tt at sleppa til fra\u0301faringarh\u00f8li\u00f0 og allir hava eina negativa test fra\u0301 degnum fyrr. Gunnar Vatnhamar fekk leikbann og er ikki vi\u00f0 a\u0301 fer\u00f0ini."}, {"text_idx": "#000094", "text": "Ta\u00f0 er deiliga heimligt, at tra\u00f0ka umbor\u00f0 a\u0301 Atlantic Airways, sum skal flu\u0301gva okkum beinlei\u00f0is til Tel Aviv. Ta\u00f0 er krav fra\u0301 UEFA, at landsli\u00f0ini flu\u0301gva fyri seg, men ta\u00f0 skuldu naka\u00f0 av samra\u0301\u00f0ingum til, a\u0301\u00f0renn fj\u00f8lmi\u00f0lafo\u0301lkini kundi koma i\u0301 sama flu\u0301gvara. Vit sita aftast og o\u0301ro\u0301gva ikki sp\u00e6lararnar. Nakrir teirra slappa av, a\u00f0rir sp\u00e6la kort og upp aftur a\u00f0rir koma ein tu\u0301r at siga hey."}, {"text_idx": "#000095", "text": "Vit lenda seint seinnapartin i\u0301 Tel Aviv. Vit hava hoyrt s\u00f8gur um, at ta\u00f0 er o\u0301tru\u0301liga torf\u00f8rt at sleppa inn og ta\u00f0 kann taka leingi."}, {"text_idx": "#000097", "text": "So gali\u00f0 ver\u00f0ur ta\u00f0 onganti\u0301\u00f0, men ta\u00f0 krevur eitt sindur av hegni at sleppa til koronukanning. Fo\u0301tbo\u0301ltssambandi\u00f0 heldur fyri, at testingin dagin fyri er grundarlag nokk til at sleppa inn, men hesum eru tey a\u0301 flogv\u00f8llinum ikki samd i\u0301."}, {"text_idx": "#000098", "text": "Ta\u00f0 endar vi\u00f0, at h\u00f8v\u00f0usfysioterapeuturin \u2013 Rickard Dahan \u2013 sum hevur r\u00f8tur u\u0301r I\u0301srael, tekur leiklutin sum millumma\u00f0ur. Serliga er ta\u00f0 fyri at fa\u0301a eitt go\u0301\u00f0kent telefonnummar at ringja til, um onkur testar positivt fyri koronu."}, {"text_idx": "#000100", "text": "Ta\u00f0 gongur skjo\u0301tt at fa\u0301a ein pinn i\u0301 munin og si\u0301\u00f0ani i\u0301 n\u00f8suna. Fer\u00f0alagi\u00f0 kemur a\u0301 gistingarhu\u0301si\u00f0 seint a\u0301 kv\u00f8ldi\u00f0. Ta\u00f0 er matur og so i\u0301 song. Vit bu\u0301gva a\u0301 einum flottum summargistingarhu\u0301si\u00f0."}, {"text_idx": "#000102", "text": "Ein venjing \u2013 ongin samr\u00f8\u00f0a a\u0301 stadium"}, {"text_idx": "#000103", "text": "Dagurin byrjar vi\u00f0 forvitnisligum morgunmati. Si\u0301\u00f0ani fara samra\u0301\u00f0ingar vi\u00f0 FSF i\u0301 gongd, um at fa\u0301a samr\u00f8\u00f0ur vi\u00f0 sp\u00e6lararnar a\u0301 leikv\u00f8llinum til venjingina. Hetta gongur ikki og avtala\u00f0 ver\u00f0ur, at privatu mi\u00f0larnir fa\u0301a si\u0301nar samr\u00f8\u00f0ur a\u0301 gistingarhu\u0301sinum eftir venjingina."}, {"text_idx": "#000104", "text": "Hetta var einasta samr\u00f8\u00f0an, sum privatu mi\u00f0larnir fingu til venjingina (Mynd: Tro\u0301ndur Arge)"}, {"text_idx": "#000105", "text": "Endaligu bo\u00f0ini koma ikki fyrr enn beint undan ti\u0301\u00f0indafuninum og ta\u00f0 er stutt ti\u0301\u00f0 at umra\u0301\u00f0a seg i\u0301. Portalurin er ikki vi\u00f0, so privatu mi\u00f0larnir telja untirrita\u00f0a og o\u0301f\u00f8ra Ja\u0301kup O\u0301sa\u0301, i\u00f0 eigur og rekur bolt.fo."}, {"text_idx": "#000106", "text": "Venjingin er a\u0301 li\u0301tla leikv\u00f8llinum i\u0301 Netanya, sum hu\u0301sar upp til 15 tu\u0301sund a\u0301sko\u00f0arum. Eitt sjo\u0301nvarpsli\u00f0 hevur sett alt i\u0301 verk, fyri at fa\u0301a samband vi\u00f0 Rene\u0301 Shaki Joensen og pa\u0301pa hansara. Tey vilja eisini sleppa at gera samr\u00f8\u00f0ur, men svari\u00f0 er eisini nei."}, {"text_idx": "#000108", "text": "Ta\u00f0 er onkunti\u0301\u00f0 a\u0301hugavert at si\u0301ggja hvussu fo\u0301lk taka i\u0301mo\u0301ti okkum a\u0301 ymisku leikv\u00f8llunum. Summi eru totalt blotta\u00f0i fyri perso\u0301nligheit og kundu ta\u00f0 sama bara veri\u00f0 ein robottur. Vakturin, i\u00f0 skal lova okkum av leikv\u00f8llinum, kundi ta\u00f0 saman veri\u00f0 ein robottur vi\u00f0 byrsu i\u0301 hond."}, {"text_idx": "#000109", "text": "\u201cFirst right, then left, right and left\u201d eru bo\u00f0ini. Vit smi\u0301last millum okkum og onkusta\u00f0ni tykist vakturin vita, at vit ikki eru n\u00f8kur ho\u0301ttan og hava hug at flenna."}, {"text_idx": "#000110", "text": "Vit ste\u00f0ga a\u0301 flottum innkeypssentri, ti\u0301 har er eitt flott sto\u0301rt M a\u0301. McDonald\u2019s!"}, {"text_idx": "#000112", "text": "Ta\u00f0 er ongin ors\u00f8k at leypa u\u0301r songini hendan ma\u0301nadagin. Ta\u00f0 merkist v\u00e6l, at ta\u00f0 er dystardagur. Ta\u00f0 er alti\u0301\u00f0 eitt sindur meiri spennandi, men ta\u00f0 er leingi til dysturin ver\u00f0ur bri\u0301ksla\u00f0ur i\u0301 gongd. Dysturin byrjar klokkan 19.45 f\u00f8royska ti\u0301\u00f0. Ta\u00f0 er klokkan 21.45 lokala ti\u0301\u00f0 i\u0301 I\u0301srael."}, {"text_idx": "#000113", "text": "Dagurin fer vi\u00f0 einum tu\u0301ri i\u0301 by\u0301in. Natanya er ein framkomin by\u0301ur og I\u0301srael er eitt framkomi\u00f0 land. Sto\u0301ri spurningurin upp til dystin er, um Kl\u00e6mint A. Olsen f\u00e6r si\u0301tt pla\u0301ss a\u0301 li\u00f0num, eftir at hann skora\u00f0i i\u0301 Parkini."}, {"text_idx": "#000114", "text": "Fj\u00f8lmi\u00f0larnir hava li\u0301ti\u00f0 at arbei\u00f0a vi\u00f0, men av ti\u0301 sama ver\u00f0ur kanska eisini eitt sindur minni skriva\u00f0 og sagt. Ta\u00f0 er eitt deiligt klima i\u0301 I\u0301srael, men ta\u00f0 bli\u0301vur skjo\u0301tt myrkt. Eftir ein na\u0301ttur\u00f0abita a\u0301 gistingarhu\u0301sinum ti\u0301\u00f0liga a\u0301 kv\u00f8ldi gongur lei\u00f0in til Netanya leikv\u00f8llin."}, {"text_idx": "#000116", "text": "Komin a\u0301 pla\u0301ssi\u00f0 a\u0301 fj\u00f8lmi\u00f0la\u00f8kinum er ongin internetka\u0301pil, sum er lykilin til at ljo\u0301\u00f0i\u00f0 kemur trygt heim til F\u00f8roya. Ti\u0301betur eru fra\u0301s\u00f8guma\u00f0urin a\u0301 i\u0301sraelska sjo\u0301nvarpinum og teknikkarin hja\u0301 honum i\u0301 go\u0301\u00f0um lag. Eg l\u00e6ri hann at u\u0301ttala n\u00f8vnini a\u0301 f\u00f8roysku sp\u00e6larunum, og afturfyri hja\u0301lpa teir til, so at FM1 f\u00e6r ka\u0301pil og netsamband."}, {"text_idx": "#000117", "text": "Fyri at fa\u0301a netka\u0301pil ma\u0301tti undirrita\u00f0i varpa u\u0301t a\u0301 ovastu h\u00e6dd (Mynd: Hans Erik Danielsen)"}, {"text_idx": "#000119", "text": "Ta\u0301 li\u00f0i\u00f0 ver\u00f0ur kunngj\u00f8rt er greitt, at Ha\u030akan Ericson hevur valt at halda fast i\u0301 somu sp\u00e6lskipan og somu manning. Gunnar Vatnhamar hevur leikbann og Brandur Hendriksson kemur i\u0301 hansara sta\u00f0. I\u0301 ma\u0301linum f\u00e6r Gunnar Nielsen m\u00f8guleikan, eftir at Teitur M. Gestsson hevur vunni\u00f0 pla\u0301ssi\u00f0 fra\u0301 honum seinastu dystirnar. Helst er hetta fyri at halda Gunnari Nielsen til."}, {"text_idx": "#000120", "text": "Ta\u00f0 kann undra eitt sindur, at Ha\u030akan Ericson fi\u0301list a\u0301 at ta\u00f0 er so t\u00e6tt millum dystirnar, ta\u0301 hann samstundis velur ikki at skifta u\u0301t a\u0301 manningasi\u0301\u00f0uni millum u\u0301tisp\u00e6lararnar."}, {"text_idx": "#000121", "text": "Ta\u0301 ein ha\u0301lvur ti\u0301mi er farin f\u00e6r I\u0301srael brotsspark, men ta\u00f0 er ilt at fa\u0301a eyga og ta\u00f0 gongur long ti\u0301\u00f0 vi\u00f0 VAR, a\u0301\u00f0renn do\u0301marin bri\u0301kslar fyri brotssparkinum. Ta\u00f0 kenninst, sum ver\u00f0ur ta\u00f0 leita\u00f0 eftir brotssparkinum."}, {"text_idx": "#000122", "text": "Munas Dabbur skorar, men ikki \u00f8ll eru fegin. Hann er muslimur og ta\u00f0 passar ikki inn i\u0301 heimsmyndina hja\u0301 \u00f8llum a\u0301sko\u00f0arunum hja\u0301 I\u0301srael. I\u0301 seinna ha\u0301lvleiki \u00f8kir Shon Weissman til 2-0 og eina l\u00f8tu ri\u0301kur vo\u0301nin, um ein ordans endabrest fyri f\u00f8royska li\u00f0i\u00f0."}, {"text_idx": "#000123", "text": "Kl\u00e6mint \u2013 enn eina fer\u00f0"}, {"text_idx": "#000124", "text": "Kl\u00e6mint A. Olsen er nu\u0301 komin a\u0301 v\u00f8llin og Rituvi\u0301kingurin, sum ger fri\u0301sparki\u00f0, i\u00f0 endar vi\u00f0 2-0 ma\u0301linum, er i\u0301 holt vi\u00f0 at r\u00e6tta upp a\u0301 o\u0301javnan. Fyrst leggur hann upp til 2-1 ma\u0301li\u00f0 hja\u0301 S\u00f8lva Vatnhamar, eftir gott skot fra\u0301 Brandi Hendrikssyni.L\u00f8tu seinni skorar Kl\u00e6mint A. Olsen si\u0301tt landsli\u00f0sma\u0301l nummar 10, ta\u0301 hann dr\u00f8nstu\u0301tar innleggi\u00f0 fra\u0301 Rene\u0301 Shaki Joensen i\u0301 ma\u0301li\u00f0 til 2-2."}, {"text_idx": "#000126", "text": "Ti\u0301verri er gle\u00f0in stokkut, ti\u0301 I\u0301srael kemur upp a\u0301 3-2 bara minuttin seinni. Ta\u00f0 endar vi\u00f0 enn einum go\u0301\u00f0kendum avriki\u00f0, men uttan stig."}, {"text_idx": "#000127", "text": "A\u0301 gistingarhu\u0301sinum er lagi\u00f0 avslappa\u00f0. FM1 f\u00e6r or\u00f0i\u00f0 a\u0301 nakrar av sp\u00e6larunum og Ha\u030akan Ericson. Hann er bli\u0301\u00f0ur og hevur skift i\u0301 eina heldur litfagar skju\u0301rtu. Svenskarin er alti\u0301\u00f0 fryntligur og hesa l\u00f8tuna merkist v\u00e6l, at hann er meiri avsappa\u00f0ur enn vanligt, ti\u0301 kappingin er komin at enda. Ta\u00f0 er fer\u00f0in eisini, og Atlantic Airways stendur a\u0301 flogv\u00f8llinum til rei\u00f0ar at flu\u0301gva fer\u00f0alagi\u00f0 heim dagin eftir."}, {"text_idx": "#000128", "text": "Ta\u0301 Addi bjarga\u00f0i GI\u0301: \u201cTey minna meg enn a\u0301 ma\u0301li\u00f0\u201d"}]